Након оснивања Комунистичке партије, Миладин је покушао да успостави везу са Централним комитетом КПЈ, како би га известио о стварању партије и добио инструкције за даљи рад. Како је у ово време у Србији трајала Прва непријатељска офанзива, а руководство КПЈ се повлачило из Ужица према Фочи, веза није била остварена. Ипак веза са Обласним комитетом КПЈ на Космету није била прекинута и Миладин се током читавог боравка у Албанији интересовао за стање у овој области. Средином децембра 1941. године Миладин је накратко боравио у Пећи, где је посетио родитеље и водио разговоре са члановима Обласног комитета, а његов пратилац на овом путовању био је Исмет Шаћири. На после оснивања Комунистичке партије, појединици из ранијих комунистичких група нису прихватали њену линију, а највише проблема било је са Анастасом Љуљом и Садиком Премтајем из Групе младих. И поред прихватања свих аргумената, они су у раду наставили по старом. Анастас је касније постао отворени издајник партије због чега је 1943. године убијен, а Преметај се придружио балистима и 1944. године са немачким окупатором емигрирао из земље.